༄༅། །དཔལ་ས་སྐྱའི་བཞི་ཐོག་བླ་བྲང་གི་མགོན་ཁང་ཆེན་མོ་གསར་བཞེངས་ཀྱི་རྟེན་རྣམས་ཀྱི་གཟུངས་གཞུག་བཞུགས་ཚུལ་གྱི་དཀར་ཆག་མཐོང་བ་ཡིད་འཕྲོག་ཅེས་བྱ་བ་བཞུགས་ལགས་སོ། །དགེའོ།། ཤྲཱི་ཝན་སང་གུ་རུ་བཛྲ་ཨཱ་ཙརྻ་གུ་ཏྲི་ནི་ཡེ་ན་མ། སྐྱབས་གནས་ཀུན་འདུས་རྩ་བརྒྱུད་བླ་མ་དང་། །ཡི་དམ་ཆོས་སྐྱོང་ནོར་ལྷ་བཅས་པ་ལ། །གུས་པས་འདུད་དོ་བདག་ཅག་དཔོན་སློབ་ཀྱིས། །བསམ་པ་མཐའ་རུ་ཕྱིན་པར་བྱིན་གྱིས་རློབས། །འདིར་སྒྱུར་བྱེད་ཅེས་པ་ས་མོ་ཕག་ལོ་ཉིས་ཐོག་བླ་བྲང་གི་ཤུལ་དུ་གཙུག་ལག་ཁང་གསར་དུ་བཞེངས་པའི་མཚན་མངོན་དགའ་བདེ་བ་ཅན་དུ་གསོལ་ནས། རྟེན་གྱི་གཙོ་བོ་རྗེ་ས་སྐྱ་པ་ཆེན་པོའི་སྐུ་དང་། ངེད་རང་གི་འདྲ་འབག་མཆོད་དཔོན་སྨོན་ལམ་རིན་ཆེན་གྱིས་བཞེངས་པ་གཉིས་ཀྱི་གཟུངས་གཞུག་བཞུགས་ཚུལ་ཐོར་བཀོད་པ་ལ། གཉིས་ཆར་ལ་སྟོད་སྨད་བར་གསུམ་གྱི་གཟུངས་སྔགས་ཀྱིས་ཚན་པ་གསུམ་བྱས་པ་རེ་རེ། སངས་རྒྱས་ཀྱི་རིང་བསྲེལ། བླ་མ་གོང་མའི་ན་བཟའ་ཀུན་འདུས། དབུ་ལོ་ཀུན་འདུས། གདུང་རུས་ཀུན་འདུས། དམ་རྫས་རིལ་བུ་འབུམ་རྡོ། ཁྲི་རྡོ། སྟོང་རྡོ། བརྒྱ་རྡོ་སོགས་ཀྱི་ཐུམ་ཆེ་བ་རེ་རེ་བཞུགས་ཤིང་། གཞན་བླ་མ་གོང་མའི་ན་བཟའ་བུབ་དང་། དབུ་ལོ་བུབ། བྲིས་ཐང་བྱིན་རླབས་ཅན་སོགས་སོ་སོར་མི་འདྲ་བ་བཞུགས་པའི་ཚུལ། རྟེན་གཙོ་གུར་གྱི་མགོན་པོའི་སྐུ་ལ་ཀྱེ་རྡོར་ལྷ་དགུའི་བྲིས་ཐང་ལམ་འབྲས་བརྒྱུད་པ་ཡོངས་རྫོགས་བཅས་པ་སྔགས་འཆང་ཆེན་པོ་དང་རྗེ་གྲོལ་མཆོག་གི་ཕྱག་ནས་མ་ཡབ་རྗེ་ཉིད་ཀྱིས་གཞི་བསྙེན་གནང་དུས་ཀྱི་ཐུགས་དམ་རྟེན་འཁྲུལ་མེད། འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས་ཀྱི་བྲིས་ཐང་གོང་གི་བླ་མ་གཉིས་ཀྱི་ཕྱག་ནས་མ་ཡབ་རྗེ་ཉིད་ཀྱི་ཐུགས་དམ་རྟེན། ས་ལོའི་ཐུགས་དམ་མའི་ཡང་དག་ལྷ་དགུའི་བྲིས་ཐང་ཆེ་ལེགས། ཡང་རྗེ་གྲོལ་མཆོག་ཞབས་ཀྱི་ཐུགས་དམ་མའི་བདེ་མཆོག་མཁའ་འགྲོ་རྒྱ་མཚོའི་བྲིས་ཐང་ཆེ་ལེགས་འདོད་ལྷ་མང་པོས་བསྐོར་བ། སྔགས་འཆང་ཆེན་པོའི་ཐུགས་དམ་མའི་རྡོ་རྗེ་ཕུར་པའི་ལྷ་ཚོགས་ཡོངས་རྫོགས་དཀར་བདུད་ཕུར་སྲུང་བཅུ་གཉིས་དང་བཅས་པའི་བྲིས་ཐང་ཆེ་ལེགས། ཡང་མགོན་པོའི་བླ་མ་བརྒྱུད་པ་ཡོངས་རྫོགས་གུར་མགོན་ལྷ་བརྒྱད། དུར་ཁྲོད་བདག་པོ། བྲན་བདུད། རུ་འདྲེན། བདེ་ཀྱེ། གུར་དྲག དུར་ཁྲོད་ཀྱི་བཀོད་པ་སོགས་ཟབ་རྒྱས་ཡོད་པའི་བྲིས་ཐང་ཆེ་ལེགས་སྔགས་འཆང་ཆེན་པོའི་ཐུགས་དམ་མ། ཡང་དུས་མདོས་སྐབས་སྔགས་འཆང་ཆེན་པོའི་ཐུགས་དམ་རྟེན་རྒྱུན་རིང་མཛད་པའི་གུར་གྱི་མགོན་པོ་ལྷ་བརྒྱད། བླ་མ་ཡི་དམ་སོགས་འདོད་ལྷས་བསྐོར་བའི་བྲིས་ཐང་ཆེ་ལེགས། ཡང་གྲུབ་མཆོག་བསོད་ནམས་དབང་པོའི་ཐུགས་དམ་མ་བླ་མ་གོང་མ་སོ་སོའི་ཆོས་སྐྱོང་ཞལ་གཟིགས་ཀྱི་བཀོད་པ་དང་བཅས་པའི་གུར་མགོན་གྱི་སྐུ་བཅུ་དགུ་བླ་མ་བརྒྱུད་པ་རགས་བསྡུས་ཀྱཻ་རྡོར་དང་བཅས་པའི་བྲིས་ཐང་མེ་འབར་མ། ཡང་ས་ལོའི་སྤུར་རས་ལ་གྲུབ་པའི་གུར་གྱི་མགོན་པོའི་སྐུ་བརྒྱ་དང་བཅུ་གསུམ། བིརྺ་པ། པུ་ཏྲ་རྣམས་ཀྱི་སྐུ་བརྙན་ཡོད་པའི་བྲིས་ཐང་སྔགས་འཆང་ཆེན་པོའི་སྐུ་ཚེ་གཏན་གང་གི་ཐུགས་དམ་མ། ཡང་ས་ལོའི་ཕྱག་བྲིས་མའི་གུར་གྱི་མགོན་པོ་ལྷ་བརྒྱད། རུ་འདྲེན་སྡེ་བཞི། འབྱུང་འདུལ། བླ་མ་བརྒྱུད་པ་རགས་རིམ་དང་བཅས་པའི་སྐུ་བརྙན་ཡོད་པའི་བྲིས་ཐང་བྱིན་རླབས་ཅན། ཡང་ཆོས་རྒྱལ་འཕགས་པའི་ཐུགས་དམ་མ་གུར་མགོན་ལྷ་བརྒྱད། འབྱུང་འདུལ། རྒྱུད་མགོན། རུ་འདྲེན་སྡེ་བཞི། དུར་ཁྲོད་ཀྱི་བཀོད་པ་རྒྱས་པ། བླ་མ་བརྒྱུད་པ་འཕགས་པ་ཡན་ཆད་དང་བཅས་པའི་བྲིས་ཐང་བྱིན་རླབས་ཅན། ཡང་བྱང་སྦུག་པ་ཀུན་དགའ་ལེགས་རིན་གྱི་ཐུགས་དམ་མ་གུར་མགོན་ལྷ་བརྒྱད། རུ་འདྲེན་སྡེ་བཞི། བླ་མ་གོང་མ་སོ་སོའི་གུར་མགོན་གཟིགས་སྣང་གི་བཀོད་པ། དུར་ཁྲོད་ཀྱི་ཞིང་བཀོད་རྒྱས་པ། ཡི་དམ་བདེ་ཀྱེ་གསང་གསུམ། འཇིགས་བྱེད། དུས་འཁོར། གཤེད་དམར། ཕུར་པ། རྡོ་རྗེ་འཆང་སོགས་ཡོད་པའི་བྲིས་ཐང་བྱིན་རླབས་ཅན། ཡང་ས་ལོ་ཆེན་པོ་ཁུ་དབོན་གྱི་སྐུ་ཚེ་ཧྲིལ་པོའི་ཐུགས་དམ་རྟེན་གཙོ་བོ་གུར་མགོན་ལ་ལས་མཁན་ལྔ། རུ་འདྲེན་སྡེ་བཞི། དུར་ཁྲོད་བདག་པོ། ལས་མཁན་མི་ནག་སོགས་ཀྱིས་བསྐོར་བའི་བྲིས་ཐང་བྱིན་རླབས་ཅན། དེ་རྣམས་ལ་ས་ལོ། སྔགས་འཆང་། གྲུབ་མཆོག་བསོད་ནམས་དབང་པོ་རྣམས་ཀྱི་ཕྱག་བྲིས་གཟུངས་རྒྱས་པ་ཕལ་ཆེར་ལ་ཡོད། ཡང་ཆོས་རྒྱལ་འཕགས་པའི་དངོས་སློབ་ཅིག་གི་ཐུགས་དམ་གུར་མགོན་ལྷ་བརྒྱད། འབྱུང་འདུལ། རྒྱུད་མགོན། བདེ་ཀྱེ་གཉིས། དུར་ཁྲོད་ཀྱི་བཀོད་པ་རྒྱས་པ། གུར་མགོན་རིགས་ལྔ། བླ་མ་བརྒྱུད་པ་ཕལ་ཆེར། འཇིགས་བྱེད་ཆེན་པོ། མཧཱ་ཀཱ་ལ་ལ་གཤིན་རྗེ་བརྒྱད་ཀྱིས་བསྐོར་བ། མཧཱ་དེ་བའི་སྲས་པོ་དྲག་པོ་མུ་སྟེགས་བརྒྱད་ཀྱིས་བསྐོར་བ། མཧཱ་ཀཱ་ལ་ཆེན་པོ་ལ་ལྷ་ཆེན་བརྒྱད་ཀྱིས་བསྐོར་བ། ཆོས་འཁོར་ཡོངས་ཀྱི་སྲོག་ཤིང་ལ་སྣང་སྲིད་བརྒྱད་ཀྱིས་བསྐོར་བ། ཆོས་འཁོར་ཡོངས་ཀྱི་སྲུང་མ་ལ་དམ་ཅན་བརྒྱད་ཀྱིས་བསྐོར་བ། དམ་ཚིག་ཅན་གྱི་དགྲ་ལྷ་ལ་རུ་ཏྲ་བརྒྱད་ཀྱིས་བསྐོར་བ། སྒོ་མ་བཞི། ཀླུ་སྒྲུབ་དང་། བྲམ་ཟེ་མཆོག་སྲེད། ཨ་བྷ་ཡ་ཀ་ར། ས་པཎ། འཕགས་པ་རྣམས་ཀྱི་གུར་མགོན་གཟིགས་སྣང་ལ་བྱུང་བའི་བཀོད་པ་སོགས་ཡོད་པའི་བྲིས་ཐང་བྱིན་རླབས་ཅན། ཡང་སྔགས་འཆང་ཆེན་པོའི་སྐུ་སྲུང་གི་ས་ལོ་ཆེན་པོའི་དབུ་ལོ་བུབས་མ་ཉམས་པ། ས་ལོའི་ཕྱག་ཕྲེང་། མགོན་པོའི་རང་སྲུང་རྒྱས་པ། སྔགས་འཆང་ཆེན་པོའི་སྐུ་སྲུང་ལ་ཆེར་གཏད་ས་ལོས་ཕྱག་བྲིས་གནང་བ། ཡང་སྔགས་འཆང་ཆེན་པོའི་སྐུ་སྲུང་གི་བྱེ་བྲག་མང་པོ་སྐུ་དྲེག་ཤིན་ཏུ་ཆེ་བ་དང་བཅས་པ། བ་སོའི་མགུལ་ཤོ་གསུམ་བརྩེགས། ཡང་བ་སོའི་མགུལ་ཐེ། ས་ལོ་ཆེན་པོ་དང་སྔགས་འཆང་ཆེན་པོས་དབང་བསྐུར་གནང་ཚད་ཀྱི་སྐབས་ཀྱི་གོས་ཆེན་སེར་པོའི་སྣམ་སྦྱར་བུབས་མ་ཉམས་པ། སྔགས་འཆང་ཆེན་པོས་གསུང་ངག་གནང་དུས་ཀྱི་སྐུ་ཆོས་བུབས་མ་ཉམས་པ། གྲུབ་ཐོབ་བསོད་ནམས་དབང་པོས་བྱས་འགྱུར་དུ་ལོ་གསུམ་གནང་དུས་ཀྱི་སྐུ་གཟན་བུབས་མ་ཉམས་པ། ཡབ་རྗེ་ཆོས་ཀྱི་རྒྱལ་པོའི་སྐུ་ཆོས་བུབས་མ་ཉམས་པ། རྗེ་མུས་ཆེན་གྱི་སྐུ་ཆོས་བུབས་མ་ཉམས་པ། ཡང་ས་སྐྱ་པ་ཆེན་པོའི་སྐུ་རྒྱན་རུས་རྒྱན་ཡོངས་རྫོགས་བུབས་མ་ཉམས་པ་སྔོན་གྱི་ཁ་ཡིག་འབྱར་བ། ཡང་ས་ལོ་ཆེན་པོ་དང་། སྔགས་འཆང་ཆེན་པོ། ཡབ་རྗེ་བདེ་གཤེགས་གསུམ་གྱིས་གསུང་བསྙེན་མཛད་ཚད་ཀྱི་བསྙེན་ཕྲེང་ཁུག་མ་དང་བཅས་པ་དྲི་བསུང་ཁྱད་པར་ཅན་འཕྲོ་བ། ཡང་ས་ལོའི་ཐུགས་དམ་མའི་ལམ་འབྲས་བརྒྱུད་པ་ནས་བྲིས་ཐང་ལྔ་དང་། བདེ་མཆོག་བརྒྱུད་པ་ནས་གསུམ་སོགས་བཞུགས་ཤིང་། གཞན་ཆོས་སྐྱོང་གི་སྐུ་ཐམས་ཅད་ལ་ཡང་བརྒྱུད་རིམ་གཉིས་ནས་བྲིས་ཐང་གསུམ་དང་རེ་རེ་ཐམས་ཅད་ལ་བཞུགས་ཤིང་། ༈ །ཡང་དཔལ་མགོན་བྲམ་གཟུགས་ཀྱི་སྐུ་ལ། རྗེ་བཙུན་གྲགས་པའི་ཐུགས་དམ་མའི་ཞལ་བཞི་ཡོངས་རྫོགས། སྒྲུབ་དུས་ཞལ་ཁྲ་ཅན་གཙོ་བོ་ཞལ་བཞི་པ་བརྩེགས་ཞལ་རིགས་མི་འདྲ་བ་གཉིས་དང་། ཀྱེ་རྡོར། གུར་མགོན། འབྱུང་འདུལ། ཡུམ་ཆེན་བཞི། ཨེ་ཀ་ཛ་ཏི། ལྷ་མོ་འདོད་ཁམས་མ་དང་དུད་གསོལ་མ། ཨ་ཙ་ར་མང་པོ། ཇོ་མོ་ཞྭ་ཐེབས་ཅན། དུར་ཁྲོད་ཀྱིས་བསྐོར་བའི་བཀོད་པ་སོགས་ཡོད་པའི་བྲིས་ཐང་བྱིན་རླབས་ཅན། ཡང་སྔགས་འཆང་ཆེན་པོའི་དུས་མདོས་སྐབས་ཀྱི་ཐུགས་དམ་རྟེན་རྒྱུན་རིང་མཛད་པའི་གཙོ་བོ་བྲམ་གཟུགས་ལ་ཡུམ་ཆེན་བཞི། བླ་མ་གཉིས་དང་བཅས་པས་བསྐོར་བའི་བྲིས་ཐང་བྱིན་རླབས་ཅན། ཡང་ཡབ་རྗེ་ཉིད་ལ་འཇམ་དབྱངས་མཐུ་སྟོབས་དབང་ཕྱུག་གིས་གསོལ་བ་བཏབ་ནས་ཕྱག་བྲིས་གནང་བའི་གཙོ་བོ་ཞལ་ཁྲ་ཅན་ལ་ཡུམ་ཆེན་བཞིས་བསྐོར་བའི་བྲིས་ཐང་བྱིན་རླབས་ཅན། ཡང་རྗེ་གྲོལ་མཆོག་ཞབས་ཀྱི་འབྲལ་སྤངས་ཀྱི་བྲམ་གཟུགས་སྔོན་པོ་མི་རྐང་འབུད་པ་ལ་ཡུམ་ཆེན་བཞིས་བསྐོར་བའི་བྲིས་ཐང་། ཡང་བླ་མ་གོང་མའི་ཐུགས་དམ་མའི་ཞལ་ཁྲ་ཅན་ཡུམ་ཆེན་བཞིས་བསྐོར་བའི་བྲིས་ཐང་རྙིང་མ་བྱིན་རླབས་ཅན། ཡང་བདག་ཆེན་རྡོ་རྗེ་འཆང་གི་ཐུགས་དམ་མ་བསྙེན་དུས་ཀྱི་ཞལ་བཞི་པ་ཡུམ་ཆེན་བཞིས་བསྐོར་བ་རྒྱབ་གཟུངས་ཕྱག་རིས་མ་ཤིན་ཏུ་རྒྱས་པ་ཡོད་པའི་བྱིན་རླབས་ཅན། ཡང་གྲུབ་མཆོག་བསོད་ནམས་དབང་པོས་ཐུགས་དམ་མ་གཙོ་བོ་སྒྲུབ་དུས་ཀྱི་ཞལ་བཞི་བསྙེན་དུས་ཀྱི་ཞལ་བཞི། བརྩེགས་ཞལ་ཅན་རྣམས་ལ་ཡུམ་ཆེན་བཞི་བཞིས་བསྐོར་བ་དང་། ཏི་སེའི་རི། བསིལ་བའི་ཚལ། པོ་ཏ་ལ། ཧ་ཧ་རྒོད་པའི་དུར་ཁྲོད་རྣམས་ཀྱི་བཀོད་པ་དང་། དེ་རྣམས་བྲམ་གཟུགས་ལྔ་ལྔ་དང་བཅས་པ་དང་། བླ་མ་བརྒྱུད་པ་རགས་བསྡུས་སྦྱིན་བདག་དང་བཅས་ཡོད་པའི་མེ་འབར་མ། ཡང་བླ་མ་གོང་མའི་ཐུགས་དམ་མ་བྱིན་རླབས་ཅན་བྲམ་གཟུགས་ཀྱི་སྐུ་ཐང་ཡུམ་ཆེན་བཞི་དང་བཅས་པའི་བྲིས་ཐང་། གྲུབ་མཆོག་བསོད་ནམས་དབང་པོ་གསུང་བསྙེན་མཛད་ཚད་ཀྱི་ཐུགས་དམ་བསྙེན་ཕྲེང་བུབས་མ་ཉམས་པ་སོགས་བཞུགས་ཤིང་། ༈ །ལྷ་མོའི་སྐུ་བརྙན་ལ་ས་ལོ་ཆེན་པོའི་སྐུ་ཚེ་ཧྲིལ་པོའི་ཐུགས་དམ་རྟེན་གཙོ་བོ་འདོད་ཁམས་མ་ལྷ་མོ་རིགས་བཞི། ཆུ་སྲིན་གདོང་ཅན། སེང་གདོང་ཅན། གླང་དང་ཀྲྀཥྞ་ས་རའི་གདོང་ཅན། དུར་ཁྲོད་ཀྱི་བཀོད་པས་བསྐོར་ཞིང་། ཨེ་ཀ་ཛ་ཏི། བྲམ་ཟེ་མཆོག་སྲེད་དང་བཅས་པ་ཡོད་པའི་བྲིས་ཐང་བྱིན་རླབས་ཅན། ཡང་གཙོ་བོ་ལྷ་མོ་དུད་སོལ་མ་འཁོར་བཞོན་པ་ཅན་བཅོ་ལྔས་བསྐོར་བའི་རྔོག་པ་གདུང་བརྒྱུད་རིམ་པ་བཞིན་གྱི་ཐུགས་དམ་མ་བྲིས་ཐང་བྱིན་རླབས་ཅན། ཡང་གྲུབ་མཆོག་བསོད་ནམས་དབང་པོའི་ཐུགས་དམ་མའི་གྲས་གཙོ་བོ་འདོད་ཁམས་མ་ལ་ལྷ་མོ་རིགས་བཞི། འཁོར་གདོང་བརྙན་རྣམས་དང་། དུར་ཁྲོད་བདག་པོ། དཀར་བདུད། དམག་ཟོར་མ་རྣམས་ཀྱིས་བསྐོར་ཞིང་སྟེང་ན་བླ་མ་བརྒྱུད་པ་རགས་བསྡུས། ཨེ་ཀ་ཛ་ཏི་རྣམས་ཡོད་པའི་བྲིས་ཐང་མེ་འབར་མ་བྱིན་རླབས་ཅན། ཡང་གཙོ་བོ་ལྷ་མོ་དུད་གསོལ་མ་འཁོར་ལྷ་མོ་རིགས་བཞི། གཟའ་ར་ཧུ་ལ། རྣམ་སྲས་སོགས་ཀྱིས་བསྐོར་བའི་སྟེང་ཕྱོགས་ན་ཀྱེ་རྡོར་དཔའ་གཅིག རྔོག་སྟོན་རིན་ཆེན་དཔལ་བཟང་སོགས་ཀྱི་སྐུ་བརྙན་ཡོད་པའི་བྲིས་ཐང་བྱིན་རླབས་ཅན། ཡང་འཇམ་དབྱངས་ནམ་མཁའ་སངས་རྒྱས་ཀྱི་སྤུར་རས་ལས་བཞེངས་པའི་གུར་མགོན་ལྕམ་དྲལ། བྲམ་གཟུགས། པུ་ཏྲ། ཀྱེ་རྡོར། ཕུར་པ། བདག་ཆེན་རང་གི་སྐུ་སོགས་ཡོད་པའི་བྲིས་ཐང་བྱིན་རླབས་ཅན། ཡང་ས་ལོའི་ཐུགས་དམ་མའི་ཀྱེ་རྡོར་དཔའ་གཅིག་སོགས་བཞུགས་ཤིང་། ༈ །པུ་ཏྲ་ཆེན་པོའི་སྐུ་བརྙན་ལ། འཇམ་དབྱངས་མཐུ་སྟོབས་དབང་ཕྱུག་གིས་གསོལ་བ་བཏབ་ནས་ཡབ་རྗེ་ཆོས་ཀྱི་རྒྱལ་པོས་ཕྱག་བྲིས་གནང་བའི་པུ་ཏྲ་དངོས་དང་འདྲ་བའི་བྲིས་ཐང་བྱིན་རླབས་ཅན། ས་ལོ་ཆེན་པོའི་དབུ་ཞྭ་པཎ་ཞྭ་སྐུ་དྲེག་ཅན་བུབས་མ་ཉམས་པ། སྔགས་འཆང་ཆེན་པོའི་གསོལ་ཕོད་རྡོ་རྗེ་གསང་ལམ་མ་རྡོར་གོང་དང་བཅས་པ་བུབས་མ་ཉམས་པ་དྲི་བསུང་ཁྱད་པར་ཅན་འཕྲོ་བ། བདག་ཆེན་རྡོ་རྗེ་འཆང་གི་ཐུགས་དམ་མ་གུར་མགོན་ལྷ་བརྒྱད། བླ་མ་བརྒྱུད་པ་ཡོངས་རྫོགས། རུ་འདྲེན་སྡེ་བཞི། བེར་ནག་ཟངས་གྲི་ཅན། བྲམ་གཟུགས། འབྱུང་འདུལ། ཀྱེ་རྡོར་སོགས་ཀྱི་བཀོད་པ་ཡོད་པའི་བྲིས་ཐང་བྱིན་རླབས་ཅན། ཡང་གྲུབ་མཆོག་བསོད་ནམས་དབང་པོའི་ཐུགས་དམ་གྱི་རྟེན་མེ་འབར་མའི་གྲས་གཙོ་བོ་པུ་ཏྲ་ལ། གནོད་སྦྱིན་ཡབ་ཡུམ། བྷ་ཊ། སྲིང་མོ། ཕྱི་ནང་གི་ལས་མཁན་གཉིས། གཎྜེ་ལས་སྤྲུལ་གྱི་ཕོ་ཉའི་ཚོགས། བྲན་བདུད་ཡབ་ཡུམ། རྡོ་རྗེ་ཕུར་པ། བླ་མ་བརྒྱུད་པ་རགས་བསྡུས། སྦྱིན་བདག་དང་བཅས་པའི་བཀོད་པ་ཡོད་པའི་བྲིས་ཐང་བྱིན་རླབས་ཅན་སོགས་བཞུགས་ཤིང་། ༈ །གནོད་སྦྱིན་ཡབ་ཀྱི་སྐུ་ལ་གོང་དཀར་རྡོ་རྗེ་གདན་པའི་ཐུགས་དམ་མ་མགོན་པོ་ལྷ་བརྒྱད། བླ་མ་བརྒྱུད་པ་གཉིས། ཀྱེ་རྡོར་དཔའ་གཅིག་དང་བཅས་པ་ཡོད་པའི་བྲིས་ཐང་བྱིན་རླབས་ཅན། ༈ །གནོད་སྦྱིན་ཡུམ་གྱི་སྐུ་ལ་བླ་མ་གོང་མའི་ཐུགས་དམ་མ་མགོན་པོ་ལྷ་བརྒྱད། རུ་འདྲེན་སྡེ་བཞི། བྲམ་གཟུགས། རྒྱུད་མགོན། འབྱུང་འདུལ། བླ་མ་བརྒྱུད་པ་ཡོངས་རྫོགས་དང་བཅས་པའི་བྲིས་ཐང་རྙིང་མ་བྱིན་རླབས་ཅན། ༈ །བྷ་ཊའི་སྐུ་དང་སྲིང་མོའི་སྐུ་ལ། གུར་མགོན་ལྷ་བརྒྱད། བླ་མ་བརྒྱུད་པ་རགས་རིམ་དང་བཅས་པ་ཡོད་པའི་བྲིས་ཐང་བྱིན་རླབས་ཅན་རེ་རེ་སོགས་བཞུགས་ཤིང་། ༈ །དུར་ཁྲོད་བདག་པོའི་སྐུ་ལ་ཡབ་རྗེ་ཆོས་ཀྱི་རྒྱལ་པོའི་ཕྱག་བྲིས་མ་ཤོག་ཐང་བྱིན་རླབས་ཅན་སོགས་བཞུགས་ཤིང་། སྐུ་ཐམས་ཅད་ལ་ཁྱབ་པར་བཞུགས་པའི་ས་ལོ་ཐམས་ཅད་མཁྱེན་པའི་ཐུགས་དམ་མའི་ལམ་འབྲས་བརྒྱུད་པ་དང་བདེ་མཆོག་བརྒྱུད་པ་གཉིས་གཉིས་ཀྱི་བྲིས་ཐང་རེ་རེ་ལ་གཙོ་བོ་དང་ལྷ་ཕྲན་གྱི་བཀོད་པ་ཇི་ལྟར་བཞུགས་པའི་ཚུལ་མདོ་ཙམ་བརྗོད་པ་ནི་ཐོག་མར་ས་ལོ་ཐམས་ཅད་མཁྱེན་པའི་ལམ་འབྲས་བརྒྱུད་པའི་བྲིས་ཐང་གི་གཙོ་འཁོར་གྱི་ལྷ་གྲངས་བཞུགས་ཚུལ་ཐོར་བཀོད་པ་ལ། གཙོ་ཐང་ལ་གཙོ་བོ་རྡོ་རྗེ་འཆང་། ལྷ་ཕྲན། སམྦ་ར་ཡ་དང་། བི་ཤྭ་མཱ་ཏྲེ། ༈ །བྲིས་ཐང་གཡས་དང་པོ་ལ། གཙོ་བོ་བདག་མེད་མ། ལྷ་ཕྲན་ས་ར་ཧ། གུར་མགོན་བཞེངས་སྐུ། ༈ །གཡས་གཉིས་པའི་གཙོ་བོ་ནག་པོ་པ། ལྷ་ཕྲན་རས་ཆུང་ལུགས་ཀྱི་ཚེ་དཔག་མེད་དང་། ཤྲཱི་ཛ་ལནྡྷ་ར། ༈ །གཡས་གསུམ་པའི་གཙོ་བོ་ལ། ཨ་ཝ་དྷྭ་དྷི་པ། ལྷ་ཕྲན་འཆི་བ་མེད་པའི་ལྷ་མོ་ཞལ་བརྒྱད་ཕྱག་བཅུ་དྲུག་མ་སྐུ་མདོག་དཀར་མོ། ཕྱག་མཚན་གཡས་པར། རྡོ་རྗེ། ཞགས་པ། རལ་གྲི། ལྕགས་ཀྱུ། འཁོར་ལོ། མདའ། གྲི་གུག ཐོ་བ། གཡོན་པར། དྲིལ་བུ། མདུང་། ཀ་པཱ་ལི། བུམ་པ། གཞུ། ཁ་ཊྭཾ་ཀ རྣལ་འབྱོར་པ་ཐུགས་ཀྱི་རྡོ་རྗེ་དང་། གཉིས་སྤངས་པ་ཆེན་པོ། ༈ །གཡས་བཞི་པའི་གཙོ་བོ། འབྲོག་མི། ལྷ་ཕྲན། སྒྲོལ་མ་ཡིད་བཞིན་འཁོར་ལོ། གཡས་སྐྱབས་སྦྱིན། གཡོན་མེ་ཏོག་པདྨའི་ཡུ་བ་ཐུགས་ཀར་འཛིན་པ། གྲུབ་ཆེན་ཤ་བ་རི། ༈ །གཡས་ལྔ་པའི་གཙོ་བོ། ཞང་དགོན་པ་བ། ལྷ་ཕྲན། ཇོ་བོ་རྗེ་ལུགས་ཀྱི་གསེར་མདོག་ཅན་གྱི་སྒྲོལ་མ། ཕྱག་གཡས་བུམ་པ། གཡོན་པདྨའི་ཡུ་བ་འཛིན་པ། རྒྱལ་པོ་བི་སུ་ཀལྤ། ༈ །གཡས་དྲུག་པའི་གཙོ་བོ། སློབ་དཔོན་བསོད་ནམས་རྩེ་མོ། ལྷ་ཕྲན། ཚེ་དཔག་མེད་གྲུབ་རྒྱལ་མ། རྒྱལ་པོ་རབ་གསལ་ཟླ་བ། ༈ །གཡས་བདུན་པའི་གཙོ་བོ། རྗེ་བདག་ཉིད་ཆེན་པོ་ས་སྐྱ་པཎྜི་ཏ་ཀུན་དགའ་རྒྱལ་མཚན་དཔལ་བཟང་པོ། ལྷ་ཕྲན། ལོ་ཀི་ཤྭ་ར། འཇམ་དབྱངས་སྨྲ་སེང་། ༈ །གཡས་བརྒྱད་པར་གཙོ་བོ་ཞང་དཀོན་མཆོག་པ། ལྷ་ཕྲན་ཚེ་དཔག་མེད་གྲུབ་རྒྱལ་མ། རྣལ་འབྱོར་པ་སིདྡྷི་པ་ལ་གཡས་ཌཱ་མ་རུ་དང་། གཡོན་དྲིལ་བུ་འཛིན་པ་ཡུམ་གྱིས་འཁྱུད་ཅིང་སེངྒེ་ལ་ཆིབས་པ། ༈ །གཡས་དགུ་པའི་གཙོ་བོ་བླ་མ་དམ་པ་བསོད་ནམས་རྒྱལ་མཚན། ལྷ་ཕྲན་བཀྲ་ཤིས་སྦྱིན་པའི་སྒྲོལ་མ་སྐུ་མདོག་སེར་མོ་ཞལ་གཅིག་ཕྱག་བརྒྱད། ཕྱག་མཚན། རལ་གྲི། རྡོ་རྗེ། ལྕགས་ཀྱུ། རྩེ་གསུམ། ནོར་བུ། དབྱུག་པ། ལྕགས་ཀྱུ། བུམ་པ་རྣམས་བསྣམས་པ། འཕགས་པ་ལྷ། ༈ །གཡས་བཅུ་པའི་གཙོ་བོ་གྲུབ་ཆེན་བུདྡྷ་ཤྲཱི། ལྷ་ཕྲན། བླ་མ་རིན་འབྱུང་། ཡན་ལག་མེད་པའི་རྡོ་རྗེ་ལ་ཕྱག་མཚན་རྡོར་དྲིལ་ཞབས་གཡོན་པས་ཁ་ཊྭཾ་ཀ་བཟུང་བ། ཡུམ་གྱི་གཡས་པས་ཀ་པ་ལི། ༈ །གཡས་བཅུ་གཅིག་པའི་གཙོ་བོ་སེམས་དཔའ་ཆེན་པོ་དཀོན་མཆོག་རྒྱལ་མཚན། ལྷ་ཕྲན་མྱ་ངན་མེད་པའི་འོད་ཟེར་ཅན་གྱི་མཆོད་རྟེན། གླུ་ལེན་ལ་བ་པ་ཉལ་སྟབས་ཚུལ། ༈ །གཡས་བཅུ་གཉིས་པའི་གཙོ་བོ། ངོར་ཆེན་དཀོན་མཆོག་འཕེལ་བ། ལྷ་ཕྲན། བཛྲ་ཨ་ཡུ་ཥེ་དང་། ཇོ་བོ་རྗེ། ༈ །བྲིས་ཐང་གཡོན་གྱི་དང་པོའི་གཙོ་བོ་རྣལ་འབྱོར་དབང་ཕྱུག ལྷ་ཕྲན་སངས་རྒྱས་སྤྱན་མ། ༈ །གཡོན་གཉིས་པའི་གཙོ་བོ་ཌཱ་མ་རུ་པ། ལྷ་ཕྲན་སྦྱོང་རྒྱུད་ནས་གསུངས་པའི་ཚེ་དཔག་མེད་སྐུ་མདོག་དཀར་པོ་དཀྱིལ་ཀྲུང་། ཕྱག་མཚན་རྡོ་དྲིལ། སློབ་དཔོན་ཀཱ་ལ་ཀ་ལ་གླང་པོ་ཆེ་ལ་ཆིབས་པ། གཡས་གྲི་གུག་དང་ཁ་ཊྭཾ་ཀ་བསྣམས་པ་ཡུམ་གྱིས་འཁྱུད་པ། ༈ །གཡོན་གསུམ་པའི་གཙོ་བོ་ག་ཡ་དྷ་ར་རཏྣ་ཤྲཱི། ལྷ་ཕྲན་སྦྱོང་རྒྱུད་ནས་གསུངས་པའི་ཚེ་དཔག་མེད་སྐུ་མདོག་དམར་པོ། ཕྱག་གཡས་བུམ་པ་ཐུགས་ཁར་འཛིན་ཅིང་གཡོན་མཉམ་གཞག རྒྱལ་པོ་དཔའ་བོ་རྡོ་རྗེ་གཡས་རྡོ་རྗེ་གཙུག་ཏུ་འཛིན་ཅིང་། གཡོན་དྲིལ་བུ་དཀུར་འཛིན་པ་ཡུམ་དང་བཅས། ༈ །གཡོན་བཞི་པའི་གཙོ་བོ་སེ་སྟོན་ཀུན་རིག ལྷ་ཕྲན། གསེར་མདོག་ཅན་གྱི་སྒྲོལ་མ་ཞལ་གཅིག་ཕྱག་བཅུ་པ། ཕྱག་མཚན་ཕྲེང་བ། དབྱུག་པ། རལ་གྲི། རྡོ་རྗེ། མདའ། རས་དཀར། གཞུ། དྲིལ་བུ། པདྨ། ཞགས་པ་རྣམས་འཛིན་པ། ཌོམྦྷི་ཧེ་རུ་ཀ་སྟག་ལ་ཆིབས་པ། གཡས་ཞགས་པ་དང་། གཡོན་ཐོད་པ་བསྣམས་པས་ཡུམ་ལ་འཁྱུད་པ། ༈ །གཡོན་ལྔ་པའི་གཙོ་བོ་ས་ཆེན། ལྷ་ཕྲན་མདོ་ལུགས་ཀྱི་ཚེ་དཔག་མེད་བཞེངས་སྐུ་ཕྱག་གཉིས་ཀྱིས་ལྷུང་བཟེད་བསྣམས་པ། འཕགས་པ་ཀླུ་སྒྲུབ། ༈ །གཡོན་དྲུག་པའི་གཙོ་བོ་རྗེ་གྲགས་རྒྱལ། ལྷ་ཕྲན་བདེ་བ་ཅན་གྱི་ཚེ་དཔག་མེད་དང་། ལི་ཧི་པ། ༈ །གཡོན་བདུན་པའི་གཙོ་བོ། འགྲོ་བའི་མགོན་པོ་ཆོས་རྒྱལ་འཕགས་པ། ལྷ་ཕྲན། དཔའ་བོ་གྲུབ་པ་ནས་གསུངས་པའི་རྨ་བྱ་ཆེན་མོ་སྐུ་མདོག་སྔོན་པོ་སྐྱིལ་ཀྲུང་གིས་བཞུགས་པ། གཡས་རྨ་བྱའི་སྒྲོ་དང་གཡོན་གྱིས་བུམ་པ། ༈ །གཡོན་བརྒྱད་པའི་གཙོ་བོ་བྲག་ཕུག་པ། ལྷ་ཕྲན་ཛེ་ཏ་རི་ལུགས་ཀྱི་ཚེ་དཔག་མེད་དང་། མཚོ་སྐྱེས་རྡོ་རྗེ། ༈ །གཡོན་དགུ་པའི་གཙོ་བོ་བླ་མ་དཔལ་ལྡན་ཚུལ་ཁྲིམས། ལྷ་ཕྲན། ཐུབ་པ་མི་རུ་སི་ཀ ཕྱག་གཡས་ཤིང་འབྲས། གཡོན་མཉམ་གཞག ཀུ་ཀུ་རི་པ། ༈ །གཡོན་བཅུ་པའི་གཙོ་བོ་རྡོ་རྗེ་འཆང་ཀུན་དགའ་བཟང་པོ། ལྷ་ཕྲན། རྣམ་རྒྱལ་མཆོད་རྟེན་དང་། རྡོ་རྗེ་འཆང་གི་གཟིགས་སྣང་མའི་བྲམ་གཟུགས། ཕྱག་གཡས་རྐང་གླིང་དང་། གཡོན་པ་ཐོད་པ་དང་ཁ་ཊྭཾ་ཀ་བསྣམས་ཤིང་། གླང་པོ་ཆེ་ལ་པོ་ཏི་མང་པོའི་ཁུར་བསྐུར་བ། ༈ །གཡོན་བཅུ་གཅིག་པའི་གཙོ་བོ་ཆོས་རྗེ་ཀུན་དབང་པ། ལྷ་ཕྲན། སློབ་དཔོན་པདྨ། མཧཱ་ཀཱ་ལ་སྐུ་མདོག་དཀར་པོ་ཞལ་གཅིག་ཕྱག་བཞིའི་གཡས་གྲི་གུག་དང་རྩེ་གསུམ་གཡོན་གྱིས་ཐོད་པ་དང་ཞགས་པ་རྣམས་འཛིན་པ། ༈ །གཡོན་བཅུ་གཉིས་པའི་གཙོ་བོ། གུར་གྱི་མགོན་པོ་བཞེངས་སྐུ། ལྷ་ཕྲན། གུར་ལྷ་བརྒྱད་ཀྱིས་བསྐོར་བ་སྟེ་སྐུ་ཐང་ཉི་ཤུ་རྩ་ལྔ་པོ་འདི་ལ་གོང་བཤམས་གོས་དཀར། ཞལ་ཁེབས་སྨན་རྩེ་དང་བྱང་དར་གྱིས་བྱས་པའི་བྱིན་རླབས་ཆེ་ཞིང་སྤུས་ལེགས་གྲ་མཚུངས་ལ་བསྡམས་ཐག་བྱང་དར་ལྗང་ཁུ་གཉིས་རེ་ཡོད་པ་རྣམས་བཞུགས་ཤིང་། དེ་ཡན་གྱི་ལམ་འབྲས་བརྒྱུད་པའི་བྲིས་ཐང་གི་གཙོ་འཁོར་རྣམས་ཀྱི་བཞུགས་ཚུལ་བཤད་པར་བྱ་སྟེ། དེ་ཡང་ས་ལོ་ཐམས་ཅད་མཁྱེན་པའི་བདེ་མཆོག་བརྒྱུད་པའི་བྲིས་ཐང་གི་གཙོ་བོ་དང་འཁོར་གྱི་ལྷ་གྲངས་བཞུགས་ཚུལ་ཐོར་བཀོད་པ་ལ། ཐོག་མ་གཙོ་ཐང་གི་གཙོ་བོ་ལ་རྒྱུད་གསུང་བ་པོའི་རྡོ་རྗེ་སེམས་དཔའ་ཞལ་དྲུག་ཕྱག་དྲུག་པ་སྐུ་མདོག་དཀར་པོ་ཕྱག་མཚན་གཡས་རལ་གྲི། ལྕགས་ཀྱུ། རྡོ་རྗེ། གཡོན་གྱིས་གླེགས་བམ། པདྨ། དྲིལ་བུ་འཛིན་པ། ལྷ་ཕྲན་རྡོ་རྗེ་ཆོས། ཨིནྡྲ་བོ་དྷི། བིརྺ་པ། ཕྱག་ན་རྡོ་རྗེ་སྐུ་མདོག་སྔོན་པོ་པུས་བཙུགས་ཐལ་སྦྱར་གྱིས་རྡོ་རྗེ་འཛིན་པ། ཇོ་བོ་རྗེ། འབྲོམ་སྟོན། ༈ །བྲིས་ཐང་གཡས་དང་པོའི་གཙོ་བོ་ལ་ས་ར་ཧ་དང་། ཀླུ་སྒྲུབ། ལྷ་ཕྲན། ཤཱཀྱ་ཐུབ་པ། པདྨ་འབྱུང་གནས། མཁན་པོ་བོ་དྡྷི་སཏྭ། ཌོཾ་བྷི་ཧེ་རུ་ཀ དཔལ་འཛིན་རྣམས། ༈ །གཡས་གཉིས་པའི་གཙོ་བོ་ཤ་བ་རི་དང་། ལཱུ་ཧི་པ། ལྷ་ཕྲན། དུས་ཀྱི་འཁོར་ལོ་སྐུ་མདོག་དཀར་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་སྐུ་མདོག་སེར་མོ་ཕྱག་གཡས་གྲི་གུག་ནམ་མཁར་འཕྱར་བ། ཤན་ཏ་བྷ་དྲ་དམ་ཚིག་རྡོ་རྗེ་ཕྱག་གཉིས་ཀྱིས་གླང་ལྤགས་ཀྱི་གཡང་གཞི་འཛིན་པ། བི་ར་ཌི། ཕྱག་གཉིས་རྡོ་རྗེ་བསྡམས་པ། མཛུབ་མོ་གཉིས་རྩེ་སྦྱར་བ་གན་རྐྱལ་དུ་སྤྱི་བོར་འཛིན་པ། བྲམ་བྷི་ར་མ་ཏི་ཕྱག་གཡས་རྡོ་རྗེ་བསྣུན་ཅིང་། གཡོན་པས་དྲིལ་བུ་ནམ་མཁར་འཕྱར་བ། ཞབས་གཡས་བསྐུམས་ཀྱིས་ཁ་ཊྭཾ་ཀ་འཛིན་པ། ༈ །གཡས་གསུམ་པའི་གཙོ་བོ་དྷ་རི་ཀ་དང་། རྡོ་རྗེ་དྲིལ་བུ་པ། ལྷ་ཕྲན། བདེ་མཆོག་དྲིལ་བུ་པ་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། གཡས་གཡོན་གྱི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། གཉིས་པས་གླང་ཆེན་གྱི་ཀོ་བའི་གཡང་གཞི་འཛིན། གཡས་གཞན་རྣམས་ལ་ཕྱག་མཚན་རྩེ་གསུམ། གྲི་གུག ལྕགས་ཀྱུ། ཌཱ་མ་རུ། གཡོན་པས་མི་མགོ ཞགས་པ། ཁ་ཊྭཾ་ཁ་རྣམས་འཛིན་པ། རྡོ་རྗེ་གདན་པ་ཆེན་པོ། ཛེ་ཏ་རི་དགྲ་ལས་རྣམ་རྒྱལ། ནིསྐ་ལངྐ། ར་ཝི་ན་ཏྲ་རྣམས། ༈ །གཡས་བཞི་པའི་གཙོ་བོ་རུས་སྦལ་ཞབས། ཛ་ལན་དྷ་རི་པ། ལྷ་ཕྲན། གསུང་ཀྱེ་རྡོ་རྗེ་ཞལ་གཅིག་ཕྱག་བཞི་པ་སྐུ་མདོག་སྔོན་པོ། ཕྱག་དང་པོ་གཉིས་ཀྱིས་ཡུམ་ལ་འཁྱུད་པ། གཉིས་པས་རྡོ་རྗེ་དང་ཐོད་པ་འཛིན་པ། ཡུམ་སྐུ་མདོག་སྔོན་པོ། ཕྱག་གཉིས་ཀྱིས་རྡོ་རྗེ་དང་ཐོད་པ་འཛིན་པ། བ་རི་ལོ་ཙཱ་བ། རྡོ་རྗེ་གདན་པ་ཆུང་བ། ནག་ལོ། གུ་ལུ་པ་རྣམས། ༈ །གཡས་ལྔ་པའི་གཙོ་བོ་ལ་ནག་པོ་སྤྱོད་པ་དང་། གུ་ཧྱ་པ། ལྷ་ཕྲན། རྩ་རྒྱུད་ནས་གསུངས་པའི་བདེ་མཆོག་སྐུ་མདོག་སྔོན་པོ་ཞལ་གསུམ་ཕྱག་གཉིས་པ་གཡས་ཁ་ཊྭཾ་ཀ་བླར་འཛིན་ཅིང་། གཡོན་ཐོད་པ་འཛིན་པས་ཡུམ་ལ་འཁྱུད་པ། ཡུམ་སྐུ་མདོག་དམར་མོ་གཡས་གྲི་གུག་ནམ་མཁར་འཕྱར་བ། གློ་བོ་ལོ་ཙཱ་བ། ལོ་མཆོག་རྣམས། ༈ །གཡས་དྲུག་པའི་གཙོ་བོ་རྣམ་རྒྱལ་ཞབས་དང་། ཨ་དྷརྦ། ལྷ་ཕྲན་སྡོམ་པ་འབྱུང་བ་སྐུ་མདོག་སྔོན་པོ་ཞལ་གསུམ་ཕྱག་དྲུག་གི་དང་པོ་གཉིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། གཉིས་པས་གླང་ལྤགས་ཀྱི་གཡང་གཞི་འཛིན་པ། གསུམ་པས་ཌཱ་མ་རུ་དང་། གཡོན་གསུམ་པས་ཐོད་པ་དང་ཁ་ཊྭཾ་ཀ་འཛིན་པ། ཨ་མོ་གྷ་བཛྲ་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པ། ཤཱཀྱ་སེངྒེ་དང་། བྱ་རྡེར་བ་རྣམས། ༈ །གཡས་བདུན་པའི་གཙོ་བོ་ཏི་ལོ་པ་དང་། ནཱ་རོ་པ། ལྷ་ཕྲན་མཧཱ་མ་ཡ་སྐུ་མདོག་སྔོན་པོ་ཞལ་གསུམ་ཕྱག་བཞི། གཡས་གཉིས་ཀྱིས་མདའ་དང་ཁ་ཊྭཾ་ཀ གཡོན་གཉིས་ཀྱིས་གཞུ་དང་ཐོད་པ་འཛིན་པ། ཡུམ་སྐུ་མདོག་སྔོན་པོ་ཞལ་གཅིག་ཕྱག་བཞི་དང་པོ་གཉིས་ཀྱིས་ཡབ་ལ་འཁྱུད་ཅིང་། གཉིས་པས་མདའ་གཞུ་འཛིན་པ། པདྨ་རྡོ་རྗེ་གཡས་ཌཱ་མ་རུ། གཡོན་དྲིལ་བུ་འཛིན་པས་ཡུམ་ལ་འཁྱུད་པ། ཡེ་ཤེས་འབྱུང་གནས། ཕྱོགས་ལས་རྣམ་རྒྱལ། དབང་ཕྱུག་དཔལ། ༈ །གཡས་བརྒྱད་པའི་གཙོ་བོ་དུས་འཁོར་བ་ཆེན་པོ། འཇིགས་མེད་གྲགས། ལྷ་ཕྲན། བདེ་མཆོག་སྦྱངས་པའི་ཡོན་ཏན་སྐུ་མདོག་སྔོན་པོ་ཞལ་གཅིག་ཕྱག་བཅུ་གཉིས་པ། དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། གཉིས་པས་གླང་ཆེན་གྱི་ལྤགས་པའི་གཡང་གཞི་འཛིན་པ། གཡས་གཞན་སོ་སོས། ལྕགས་ཀྱུ། རྩེ་གསུམ། འཁོར་ལོ། ཌཱ་མ་རུ། གཡོན་པས། ཀ་པཱ་ལི། ཁ་ཊྭཾ་ཀ ཞགས་པ། ཐོད་རློན་རྣམས་འཛིན་པ། ཡུམ་སྐུ་མདོག་དམར་མོ་ཕྱག་གཡས་གྲི་གུག་ནམ་མཁར་འཕྱར་བ། ར་རྡོ་རྗེ་གྲགས། དི་པཾ་ཀ་ར། ར་ཡེ་ཤེས་སེངྒེ་། ར་ཆོས་རབ་རྣམས། ༈ །གཡོན་དང་པོའི་གཙོ་བོ། ཀློག་སྐྱ་ཤེས་རབ་རྩེགས་དང་། མལ་ལོ། ལྷ་ཕྲན་བདེ་མཆོག་ནག་པོ་ལུགས་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས། དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། གཉིས་པས་གླང་ལྤགས་ཀྱི་གཡང་གཞི་འཛིན་པ། གཡས་གཞན་རྣམས་རིམ་བཞིན། ཌཱ་མ་རུ། དགྲ་སྟ། གྲི་གུག རྩེ་གསུམ། གཡོན་པས། ཀ་པཱ་ལི། ཁ་ཊྭཾ་ཀ ཞགས་པ་ཐོད་རློན་རྣམས་འཛིན་པ། ཡུམ་སྐུ་མདོག་དམར་མོ་གཡས་གྲི་གུག་ནམ་མཁར་འཕྱར་བ། འཇམ་དབྱངས་གཡས་པདྨ་དང་། གཡོན་ཆོས་འཆད། བ་ལིཾ་ཏ་པ། འབུམ་སེང་། འཁོན་ཀླུ་དབང་བསྲུང་བ། དབང་ཕྱུག་གྲགས་རྣམས། ༈ །གཡོན་གཉིས་པའི་གཙོ་བོ་ལ་རྗེ་ས་ཆེན་དང་། བསོད་རྩེ། ལྷ་ཕྲན། བདེ་མཆོག་ལཱུ་ཧི་ལུགས་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། གཉིས་པས་གླང་ལྤགས་ཀྱི་གཡང་གཞི་འཛིན་པ། གཡས་གསུམ་པས་རིམ་བཞིན། དགྲ་སྟ། གྲི་གུག རྩེ་གསུམ། གཡོན་པས་ཀ་པ་ལི། ཞགས་པ། ཐོད་རློན། ཡུམ་སྐུ་མདོག་དམར་མོ་གྲི་གུག་ནམ་མཁར་འཕྱར་པ། སངས་རྒྱས་ཡེ་ཤེས་ཞབས། མར་མེ་མཛད། ཤེས་རབ་དཔལ། བློ་གྲོས་བརྟན་པ། ཀུན་དགའ་བརྩོན་འགྲུས། ༈ །གཡོན་གསུམ་པའི་གཙོ་བོ། རྗེ་གྲགས་རྒྱལ་དང་། བདག་ཉིད་ཆེན་པོ་ཀུན་དགའ་རྒྱལ་མཚན་དཔལ་བཟང་པོ། ལྷ་ཕྲན། བཅོམ་ལྡན་འདས་ཞལ་གཉིས་མའི་གཅིག་ཕག་ཞལ་སྐུ་མདོག་དམར་མོ་ཞབས་གཡས་བསྐུམས། གཡོན་བརྐྱངས། ཕྱག་གཡས་གྲི་གུག་དང་། གཡོན་ཀ་པཱ་ལི་དང་ཁ་ཊྭཾ་ཀ་འཛིན་པ། དཔལ་སྡེ། དྲི་མེད་སྦས་པ། ལོ་ཆེན་རིན་བཟང་། རིན་ཆེན་སེངྒེ་། ནག་ཚོ་ལོ་ཙཱ་བ་རྣམས། ༈ །གཡོན་བཞི་པའི་གཙོ་བོ། ཆོས་རྒྱལ་འཕགས་པ་དང་ཞང་དཀོན་མཆོག་པ། ལྷ་ཕྲན། མཁའ་སྤྱོད་མ། རིན་ཆེན་སེངྒེ་། རཏྣ་ཀིརྟི། བློ་ལྡན་ཤེས་རབ། གྲུབ་ཆེན་བུདྡྷ་ཤྲཱི། པཎ་ཆེན་ཤཱཀྱ་ཤྲཱི་བྷ་དྲ། ༈ །གཡོན་ལྔ་པའི་གཙོ་བོ། ན་བཟའ་བྲག་ཕུག་པ་དང་། དཔལ་ལྡན་བླ་མ་དམ་པ། ལྷ་ཕྲན། མཻ་ཏྲི་མཁའ་སྤྱོད། རི་སུལ་གྱི་རྣལ་འབྱོར་མ། གཉན་ལོ་ཙཱ་བ། བླ་ཆེན་འབྲོག་མི། དཔལ་ལྡན་བླ་མ་དམ་པ། རྗེ་འགོས་རྣམས། ༈ །གཡོན་དྲུག་པའི་གཙོ་བོ། དཔལ་ལྡན་ཚུལ་ཁྲིམས་དང་། ཡེ་ཤེས་རྒྱལ་མཚན། ལྷ་ཕྲན། རྡོ་རྗེ་འཇིགས་བྱེད། གནམ་ཁའུ་པ། བླ་ཆེན་ཀུན་དགའ་རྒྱལ་མཚན། འཇམ་དབྱངས་ནམ་མཁའ་རྒྱལ་མཚན། བླ་ཆེན་དཀོན་མཆོག་བློ་གྲོས། རྒྱ་དཀར་ཤེས་རབ་རྒྱལ་མཚན་རྣམས། ༈ །གཡོན་བདུན་པའི་གཙོ་བོ། རྡོ་རྗེ་འཆང་ཀུན་དགའ་བཟང་པོ་དང་། པཎ་ཆེན་གྲགས་པ་རྒྱལ་མཚན། ལྷ་ཕྲན། རྣམ་རྒྱལ། ཆོས་རྒྱལ་ལྷ་ཐོ་ཐོ་རི་གཉན་བཙན། བལ་བཟའ་ཁྲི་བཙུན། ཆོས་རྒྱལ་སྲོང་བཙན་སྒམ་པོ། རྒྱལ་པ་དབང་ཕྱུག མངའ་བདག་ཁྲི་རལ། ཁྲི་སྲོང་ལྡེའུ་བཙན། ཐུན་མི་སམྦྷོ་ཊ། ལྷ་བླ་མ་ཡེ་ཤེས་འོད་རྣམས། ༈ །གཡོན་བརྒྱད་པའི་གཙོ་བོ་གློ་བོ་མཁན་ཆེན་པ་དང་། རྗེ་སངས་རིན། ལྷ་ཕྲན། སྒྲོལ་དཀར། ལྷ་བཙུན་བྱང་ཆུབ་གྲགས། མི་ཉག་གྲགས་རྡོར་རྣམས་བཞུགས་པའི་སི་ཐང་བཅུ་དྲུག་དང་། རས་ཐང་གཅིག་སྟེ་བཅུ་བདུན་ཡོད་པའི་གཙོ་ཐང་གི་གོང་བཤམས་བྱུས་སྔོན་པོ་སྤུས་ལེགས། གཡས་གཡོན་དང་པོ་གཉིས་ལ་བཤམ་གོས་དམར་མཐོང་གོས་སེར་གྱིས་བྱས་པ། གཞན་མ་སྐུ་ཐང་བཅུ་གཅིག་པོ་ཚང་མའི་གོང་བཤམས་གོས་ལྗང་སྐྱ། ཐམས་ཅད་ལ་ཞལ་ཁེབས་སྨན་རྩེ་དང་བྱང་དར་སྔོན་པོ་བྱས་པའི་སྤུས་ལེགས་གྲ་མཚུངས་སུ་ཡོད་དོ། །དེ་ལྟར་གདན་ས་དཔལ་ལྡན་ས་སྐྱ་ཡི། །བཞི་ཐོག་བླ་བྲང་མགོན་ཁང་ཆེན་མོ་ན། །བཞུགས་པའི་རྟེན་གྱི་གཟུངས་གཞུག་དཀར་ཆག་འདི། །སྔགས་འཆང་ངག་དབང་ཀུན་དགའ་བསོད་ནམས་ཀྱིས། །སྒྱུར་བྱེད་ཅེས་པ་ས་མོ་ཕག་ལོ་ཡི། །ཟླ་བ་བཞི་པའི་དམར་ཆའི་ཚེས་བཟང་ལ། །བཞི་ཐོག་བླ་བྲང་འོད་གསལ་སྣང་བ་རུ། །སྦྱར་འདིས་འཕྲལ་དང་ཡུན་དུ་དགེ་གྱུར་ཅིག །ལེགས་བྱས་འདིས་མཚོན་དུས་གསུམ་དགེ་བ་ཡིས། །བདག་ཅག་དཔོན་སློབ་ཡིད་ལ་རེ་བའི་དོན། །མ་ལུས་མཐར་ཕྱིན་ཕྱི་མ་ལྷན་ཅིག་པར། །དག་པའི་ཞིང་སྐྱེས་དོན་གཉིས་ལྷུན་གྲུབ་ཤོག །སརྦ་མངྒ་ལཾ། ཤྲཱི་བཛྲ་མཧཱ་ཀ་ལ་ཧཱུྃ་ཕཊ྄།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།